Алё, алё! (тэлесерыял)

Алё, алё! () — брытанскі гумарыстычны серыял, які выходзіў на экраны ў сябе на радзіме на канале BBC з 30 снежня 1982 года па 14 верасня 1992 года. Серыял быў станоўча прыняты крытыкамі і набыў мноства прыхільнікаў па ўсім свеце. Серыял стаў найбольш прадаванай брытанскай камедыяй па ўсім свеце ў свой час (быў прададзены ў 56 краін). Да канца сваёй вытворчасці ў 1992 г. ён быў набыты нават каналам у Германіі. У 1986 г. была прадстаўлена сцэнічная версія ў тэатры "London Palladium" з акцёрамі тэлесерыяла.

 Сюжэт 
Асноўная сюжэтная лінія сканцэнтраваная на жыцці Рэнэ Артуа, уладальніка невялікага кафэ ў Францыі, падчас Другой сусветнай вайны. Ён спрабуе падтрымліваць нармальнае жыццё, але аказваецца ўцягнуты ў справы французскага супраціву, нямецкіх афіцэраў і гестапа. Серыял парадыраваў шматлікія ваенныя фільмы і тэлесерыялы, якія драматызавалі барацьбу Руху Супраціўлення.

Рэнэ Артуа — гаспадар кафэ ў камуне Нуўён на поўначы Францыі. Нямецкі палкоўнік Фон Штром — ваенны камендант горада, знаходзіцца ў добрых адносінах з Рэнэ і выкарыстоўвае яго кафэ для ўтойвання выкрадзенай карціны «Мадонна з вялікім бюстам», якую збіраецца прадаць пасля вайны. За карцінай таксама палюе начальнік мясцовага аддзялення гестапа гер Ота Фліка. Кафэ выкарыстоўваецца французскім супрацівам для розных мэтаў (утойвання брытанскіх лётчыкаў, сувязі з Вялікабрытаніяй і г.д.). У гэты ж час Рэнэ спрабуе хаваць свае любоўныя сувязі з афіцыянткамі кафэ ад жонкі.

 Асаблівасці 
Розныя мовы ў серыяле перадаюцца рознымі акцэнтамі англійскай мовы. Французы гавораць на англійскай мове з моцным французскім акцэнтам, англічане гавораць з падкрэслена класічнай англійскай  вымовай. Ламаная французская англічан перадаецца як мноства памылак у мове, напрыклад, афіцэр Крабтры стандартна вітае ўсіх пажаданнем «Good Moaning» («Добрага аплаквання!»)  замест «Good morning» («Добрай раніцы!») — прычым незалежна ад часу дня. У серыяле паказана мноства нацыянальных стэрэатыпаў. У пачатку кожнага эпізоду Рэнэ звяртаецца да гледача, распавядаючы, што адбывалася раней. Гэты ход не толькі дазваляе нагадаць аб папярэдніх серыях, але і паказвае, што Рэнэ з'яўляецца адзіным персанажам, які ўсведамляе недарэчнасць таго, што адбываецца.

 Персанажы 
 Французы 
 Рэнэ Артуа (Гордан Кей) — галоўны персанаж тэлесерыяла. Мясцовы гаспадар кафэ, які імкнецца захоўваць нейтралітэт паміж немцамі і французамі.
 Эдыт Артуа, пры нараджэнні Ла-Фан (Кармэн Сільвера) — жонка Рэнэ, пастаянна спявае ў кафэ, не маючы ні голасу, ні слыху — чым прыносіць установе толькі страты. Пастаянна моцна раздражняе мужа.
 Мадам Фані Ла-Фан (Роўз Хілл) — маці Эдыт і цешча Рэнэ. Пад яе ложкам у начным гаршку хаваецца сакрэтны перадатчык.
 Мімі Лабонк (Сью Ходж) — афіцыянтка ў кафэ, палюбоўніца Рэнэ, «прымае» нямецкіх афіцэраў у сваім пакоі.
 Івет Карт-Бланш (Вікі Мішэль) — афіцыянтка ў кафэ, палюбоўніца Рэнэ, «прымае» нямецкіх афіцэраў у сваім пакоі.
 Марыя Рэкам'е (Франчэска Гоншоў) — афіцыянтка ў кафэ, палюбоўніца Рэнэ, «прымае» нямецкіх афіцэраў у сваім пакоі.
 Мішэль «з Супраціву» Дзюбуа (Кірстэн Кук) — прадстаўнік галістскага крыла французскага Супраціву. Пастаянна канфліктуе з камуністычным падполлем. Вядомая яе фраза: "Слухайце ўважліва, я скажу гэта толькі адзін раз!", пасля якой яе часта перапытваюць.
 Месье Рожэр ЛеКлер (Джэк Хеіг) — пажылы піяніст, былы крымінальнік, былы палюбоўнік цешчы Рэнэ. Ён таксама падрабляе дакументы. Калі ён няўмела маскіруецца пад каго-небудзь, ён адводзіць Рэнэ ў бок і паведамляе: "Pss! It is I, LeClerc!" ("Псс! Гэта я, ЛеКлер!"), хоць у гэтым няма неабходнасці.
 Месье Альфонс (Кенет Конар) — уладальнік пахавальнай канторы, прыхільнік Эдыт і змагар Супраціву.

 Немцы 
 Палкоўнік фон Штром (Рычард Марнер) — камендант горада, канфидэнт Рэнэ ў справе захавання «Мадонны з вялікім бюстам» на «пасляваенную зіму».
 Капітан Ганс Герынг (Сэм Келлі) — намеснік фон Штрома.
 Гер Ота Флік (Рычард Гібсан) — начальнік мясцовага гестапа.
 Хельга Гірхарт (Кім Хартман) — інфарматар гера Фліка і сакратар палкоўніка фон Штрома.
 Лейтэнант Хуберт Грубер (Гай Сінер) — мяккасардэчны нямецкі лейтэнант, які закаханы ў Рэнэ.

 Англічане 
 Афіцэр Крабтры (Артур Бострам) — брытанскі шпіён пад прыкрыццём. Прыкідаецца французскім паліцэйскім. Шчыра ўпэўнены, што ўмее добра гаварыць па-французску.
 Брытанскія лётчыкі — двое членаў экіпажа збітага брытанскага бамбардавальніка, якіх Рэнэ хавае ў сваім кафэ.

 Зноскі 

 Літаратура 
 Richard Webber. 30 Years of 'Allo 'allo: The Inside Story of the Hit Tv Show. — Carlton Books, 2012. — ISBN 1780972075.
 René Fairfax. Allo Allo: The Complete War Diaries of Rene Artois. — BBC Books, 1991. — ISBN 0563363274.

Катэгорыя:Тэлесерыялы Вялікабрытаніі
Катэгорыя:Тэлесерыялы 1982 года
Катэгорыя:Сітуацыйная камедыя